Raši, Richard, poslanec NR SR (2022-02-03):
Ďakujem pekne, ctený pán predsedajúci. Vážené, vážená kolegyňa, vážení kolegovia, spolu s kolegami zo strany HLAS – sociálna demokracia predkladáme novelu zákona o štátnom rozpočte, ktorá pomôže slovenskému zdravotníctvu práve dnes, v súčasnosti lekárom, sestrám, zdravotníkom, sanitárom, záchranárom, ale aj ostatným ľuďom, ktorí pracujú v zdravotníctve, a najmä pacientom, pretože prinesie do tohto rezortu viac financií. Spolu s kolegami poslancami sme predložili novelu, ktorá nebude zvyšovať deficit štátneho rozpočtu, ktorá nebude zadlžovať krajinu viac, ako je to navrhnuté v štátnom rozpočte alebo zdravotníctve, a prídu financie, ktoré presunieme z rezervy vlády. Budeme mať tak istotu, že peniaze sa dostanú k zdravotníkom a k pacientom na ich liečbu a neskončia ako PR projekt niektorého z vládnych predstaviteľov. Takmer všetky organizácie a združenia pôsobiace v zdravotníctve upozorňujú na to, že slovenské zdravotníctvo je podfinancované. Zdravotnícke združenia a organizácie sa mesiace snažia stretnúť s predsedom vlády a ten, hoci vyhlásil, že im dá termín, termín neprichádza. Minister zdravotníctva tvrdí, že s ministrom financií vedie korektnú diskusiu o zvyšovaní platov sestier, záchranárov či ostatných zdravotníkov, ale z tejto korektnej diskusie nie sú žiadne závery a neprišlo ani jedno euro a naši zdravotníci sa z tejto diskusie nenajedia, nekúpia svojim deťom obedy v školách, ktoré musia platiť, lebo ste ich zrušili. A mimochodom, ako vyzerá korektná diskusia s ministrom financií? Myslím si, že si to vie každý predstaviť. O tom, že zdravotníctvo je podfinancované, nehovoria len zdravotníci a opozícia, ale aj Najvyšší kontrolný úrad. Na tento rok je pre zdravotníctvo schválený menší objem finančných prostriedkov, ako bola očakávaná skutočnosť v roku 2021, takže navrhovaný rozpočet nepočíta s medziročným rastom zdrojov oproti reálnym výdavkom. Ďalšia dôležitá skutočnosť je, že v celkovej rozpočtovej sume sú zahrnuté prostriedky z plánu obnovy a odolnosti vo výške takmer 220 mil. eur, ale vzhľadom na nepripravenosť projektov, ktoré majú byť touto formou financované, vzniká riziko, že sa ani tieto prostriedky nepodarí v roku 2022 vyčerpať. Ďalej citujem Najvyšší kontrolný úrad, ktorý tvrdí, že plán obnovy a odolnosti má byť dodatočným zdrojom prostriedkov na uskutočnenie reforiem a jeho zahrnutím do celkových výdavkov na zdravotníctvo pri porovnaní s hodnotami z minulých rokov dochádza iba k skresleniu. Ďalšou rizikovou položkou vstupujúcou do celkových výdavkov na oblasť zdravotníctva je rezerva vo výške 220 mil. eur, pri ktorej nie je isté, či vôbec a za akých podmienok sa do zdravotníctva môže reálne dostať. Po zohľadnení týchto faktorov sa ukazuje, že navrhovaný rozpočet môže znamenať výrazné riziko podfinancovania riadneho chodu zdravotníctva. Toto riziko podčiarkuje aj skutočnosť, že kým ministerstvo zdravotníctva odhaduje potrebu platieb za poistencov štátu na rok 2022 vo výške viac ako 1,5 mld. eur, rozpočet počíta s hodnotou 1,1 mld. eur. Chýbajú v ňom peniaze nielen na výraznejší rast platov zdravotníkov, ale aj na lieky, na prevenciu, na chod našich nemocníc a ambulancií. Preto vás chcem poprosiť, toto naozaj nie je o politike, toto je o záchrane života občanov Slovenska. Každý z nás alebo z našich blízkych môže ochorieť, dostať sa do nemocnice, potrebovať lieky, potrebovať ambulantnú starostlivosť, a preto je potreba schváliť tento zákon ako minimum pre to, aby naše zdravotníctvo aj v tomto ťažkom pandemickom roku zvládlo čo najviac pacientov a aby aj o našich pacientov sa mal kto starať, aby naši zdravotníci boli pri lôžkach a na ambulanciách našich slovenských pacientov. Ďakujem pekne.